title: Sklep Komisije z dne 30. oktobra 2019 o obvestilu Republiki Ekvador o možnosti, da bo opredeljena kot nesodelujoča tretja država pri boju proti nezakonitemu, neprijavljenemu in nereguliranemu ribolovu2019/C 373/04

text:
                  5.11.2019

                  SL

                  Uradni list Evropske unije

                  C 373/4

         SKLEP KOMISIJE
         z dne 30. oktobra 2019
         o obvestilu Republiki Ekvador o možnosti, da bo opredeljena kot nesodelujoča tretja država pri boju proti nezakonitemu, neprijavljenemu in nereguliranemu ribolovu
         (2019/C 373/04)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) ter zlasti člena 32 Uredbe,
         ob upoštevanju naslednjega:
         1.   UVOD

                     (1)

                     Uredba (ES) št. 1005/2008 (v nadaljnjem besedilu: uredba o ribolovu IUU) vzpostavlja sistem Unije za preprečevanje nezakonitega, neprijavljenega in nereguliranega ribolova (v nadaljnjem besedilu: ribolov IUU), za odvračanje od njega ter za njegovo odpravljanje.

                     (2)

                     V poglavju VI uredbe o ribolovu IUU so določeni postopek v zvezi z opredelitvijo nesodelujočih tretjih držav, demarše v zvezi z navedenimi državami, priprava seznama navedenih držav, črtanje z navedenega seznama, objava navedenega seznama in morebitni izredni ukrepi.

                     (3)

                     Komisija v skladu s členom 31 uredbe o nezakonitem, neprijavljenem in nereguliranem ribolovu opredeli tretje države, ki jih obravnava kot nesodelujoče pri boju proti ribolovu IUU. Tretja država je opredeljena kot nesodelujoča, če ne izpolnjuje dolžnosti, ki so ji naložene v skladu z mednarodnim pravom kot državi zastave, pristanišča, obalni državi ali državi trga ter v skladu s katerimi mora ukrepati za preprečevanje ribolova IUU, za odvračanje od njega ter za njegovo odpravljanje.

                     (4)

                     Preden Komisija opredeli tretje države kot nesodelujoče države v skladu s členom 31 uredbe o ribolovu IUU, jih najprej v skladu s členom 32 navedene uredbe obvesti o možnosti, da bodo opredeljene kot nesodelujoče države. Takšno obvestilo je predhodnega značaja. Obvestilo temelji na merilih iz člena 31 uredbe o ribolovu IUU. Komisija v zvezi z obveščenimi tretjimi državami upošteva tudi vse demarše iz člena 32 navedene uredbe. V obvestilo vključi zlasti informacije o bistvenih dejstvih in ugotovitvah, na katerih temelji taka opredelitev, navedenim državam pa omogoči, da se odzovejo in predložijo dokaze, ki izpodbijajo opredelitev, ali kadar je to ustrezno, akcijski načrt in sprejete ukrepe za izboljšanje razmer. Obveščenim tretjim državam da na voljo dovolj časa, da odgovorijo na obvestilo, in določi razumen rok, v katerem morajo odpraviti nepravilnosti.

                     (5)

                     Opredelitev nesodelujočih tretjih držav v skladu s členom 31 uredbe o ribolovu IUU temelji na preučitvi vseh informacij, kot je določeno v členu 31(2) navedene uredbe.

                     (6)

                     Svet v skladu s členom 33 uredbe o ribolovu IUU pripravi seznam nesodelujočih tretjih držav. Za te države se med drugim uporabljajo ukrepi iz člena 38 uredbe o ribolovu IUU.

                     (7)

                     V skladu s členom 20(1) uredbe o ribolovu IUU morajo tretje države zastave za sprejetje potrjenih potrdil o ulovu obvestiti Komisijo o svoji ureditvi za izvajanje, nadzorovanje in izvrševanje zakonov, predpisov ter ukrepov za ohranjanje in upravljanje, ki jih morajo upoštevati ribiška plovila zadevnih tretjih držav.

                     (8)

                     Komisija v skladu s členom 20(4) uredbe o nezakonitem, neprijavljenem in nereguliranem ribolovu upravno sodeluje s tretjimi državami na področjih, ki zadevajo izvajanje določb navedene uredbe v zvezi s potrdili o ulovu.

               2.   POSTOPEK V ZVEZI Z REPUBLIKO EKVADOR

                     (9)

                     Komisija je 22. julija 2009 prejela obvestilo Republike Ekvador (v nadaljnjem besedilu: Ekvador) kot države zastave v skladu s členom 20 uredbe o ribolovu IUU.

                     (10)

                     Po tem obvestilu je Komisija začela postopek upravnega sodelovanja z organi Ekvadorja, kot je določeno v členu 20(4) uredbe o ribolovu IUU. Sodelovanje se je nanašalo vprašanja, povezana z izvajanjem sistema potrjevanja ulova Evropske unije in nacionalnimi ureditvami za izvajanje, nadzor, obnovo in izvajanje pravnega okvira za ribištvo ter veljavnimi ukrepi za ohranjanje in upravljanje. Vključevalo je izmenjavo ustnih in pisnih pripomb ter pet obiskov v Ekvadorju med 30. januarjem in 6. februarjem 2014, 22. in 24. septembrom 2015, 11. in 15. decembrom 2017, 12. in 16. novembrom 2018 ter 17. in 21. junijem 2019. Med obiskom pa je Komisija poiskala in preverila vse informacije, ki jih je štela za potrebne, o ukrepih, ki jih je Ekvador sprejel za izvajanje svojih obveznosti v boju proti ribolovu IUU. Delegacija Ekvadorja je 2. julija 2015 obiskala tudi GD MARE.

                     (11)

                     Ekvador je država članica Medameriške komisije za tropske tune (IATTC) in Regionalne organizacije za upravljanje ribištva v južnem Tihem oceanu (SPRFMO), sodelujoča nečlanica Komisije za ribištvo zahodnega in srednjega Pacifika ter nepogodbenica, ki prostovoljno sodeluje v programu Komisije za ohranjanje živih morskih virov na Antarktiki (CCAMLR). Ekvador je ratificiral Konvencijo Združenih narodov o pomorskem mednarodnem pravu iz leta 1982 (UNCLOS) (2), Sporazum Združenih narodov o staležih rib (UNFSA) (3) in Sporazum o ukrepih države pristanišča (PSMA) (4).

                     (12)

                     Za presojo izpolnjevanja mednarodnih obveznosti Ekvadorja kot države zastave, pristanišča, obalne države ali države trga, ki so določene v mednarodnih sporazumih iz uvodne izjave 11 ter so jih opredelile ustrezne regionalne organizacije za upravljanje ribištva, je Komisija poiskala, zbrala in preučila vse informacije, potrebne za izvedbo te naloge.

               3.   MOŽNOST OPREDELITVE EKVADORJA KOT NESODELUJOČE TRETJE DRŽAVE

                     (13)

                     Komisija je v skladu s členom 31(3) uredbe o ribolovu IUU analizirala dolžnosti Ekvadorja kot države zastave, pristanišča, obalne države ali države trga. Pri tem pregledu je upoštevala merila iz člena 31(4) do (7) uredbe o ribolovu IUU.

               3.1
               Ukrepi, sprejeti v zvezi s ponavljajočimi se dejavnostmi ribolova IUU ter trgovinskimi tokovi ribolova IUU (člen 31(4) uredbe o ribolovu IUU).

                     (14)

                     Komisija je v skladu s členom 31(4)(a) analizirala ukrepe, ki jih je Ekvador sprejel v zvezi s ponavljajočim se ribolovom IUU, ki ga izvajajo ali ga podpirajo ribiška plovila, ki plujejo pod njegovo zastavo, ali njegovi državljani, oziroma ribiška plovila, ki opravljajo dejavnosti v njegovih morskih vodah ali uporabljajo njegova pristanišča.

                     (15)

                     Informacije, ki jih je zbrala Komisija, so pokazale, da je bilo v letu 2017 vsaj 24 plovil s površinskim parangalom, večjih od 23 metrov čez vse, ki so lovili vrste, zajete s Konvencijo IATTC na območju Konvencije IATTC, vendar ta plovila niso bila vključena v regionalni register plovil IATTC. Čeprav so ekvadorski organi pozneje sporočili, da je bila ta kršitev resolucij IATTC C-11-05 in C-14-01 (pozneje nadomeščene z Resolucijo C-18-06), ki bi lahko povzročila uvrstitev na seznam plovil IUU v skladu z Resolucijo C-15-01, odpravljena in so bila vsa zadevna plovila dodana v regionalni register plovil IATTC, je Komisija leta 2019 ponovno odkrila podoben primer.

                     (16)

                     Komisija je na podlagi informacij, ki jih je zbrala, tudi ugotovila, da sta se leta 2015 in v začetku leta 2016 dve plovili za ribolov z visečimi mrežami, z vrvicami s svetlečimi vabami za ribolov lignjev ukvarjali z ribolovnimi dejavnostmi na območju Konvencije SPRFMO, vendar takrat nista bili na seznamu plovil SPRFMO, ki imajo dovoljenje za ribolov na območju Konvencije. Čeprav so ekvadorske oblasti priznale, da je šlo za nezakonite dejavnosti, junija 2019 še ni bil sprožen noben kazenski postopek proti upravljavcu obeh plovil.

                     (17)

                     Med obiski v tej državi je Komisija odkrila tudi več primerov ekvadorskih plovil, ki so lovila v vodah pod jurisdikcijo tretjih držav. V takih primerih ekvadorski organi niso mogli potrditi, ali je zadevna država omenjena plovila ustrezno pooblastila za ribolov v svojih vodah. Isto vprašanje se je ponovilo med obiskom leta 2019. Kljub temu, da so se opisane razmere ponovile, ekvadorski organi niso vzpostavili ustreznih mehanizmov za sodelovanje s tretjimi državami, v katerih deluje ekvadorsko ladjevje. Obstoječi sporazum o sodelovanju s sosednjo državo ne predvideva izmenjave informacij o ribolovnih dovoljenjih, dogovor z drugo sosednjo državo pa je še v pripravi. Med zadnjim obiskom v Ekvadorju državni organi niso mogli zagotoviti informacij o nadaljnjih ukrepih v zvezi s primerom, ki je bil odkrit leta 2017.

                     (18)

                     V nasprotju s točkama 36 in 42 mednarodnega akcijskega načrta za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (v nadaljnjem besedilu: mednarodni akcijski načrt za preprečevanje ribolova IUU) (5) postopki, ki so veljali pred registracijo ribiškega plovila, niso vključevali celovitega preverjanja preteklosti plovila in so bili omejeni na preverjanje seznamov plovil IUU regionalnih organizacij za upravljanje ribištva. Komisija je zbrala ustrezne dokaze, da je bilo vsaj eno plovilo s problematično preteklostjo glede skladnosti s predpisi registrirano v Ekvadorju, leta 2017 pa se je izognilo uradnemu nadzoru, ker plovila ni bilo mogoče najti. Nadaljnje izmenjave so pokazale tudi, da zaradi trenutno veljavne zakonodaje ekvadorske oblasti doslej niso mogle odstraniti plovila z registra in uvesti ustrezno strogih sankcij.

                     (19)

                     Zato dokazi, ki jih je pridobila Komisija, kažejo na to, da se v letu 2019 še vedno nezadostno rešujejo specifične pomanjkljivosti, o katerih so bili ekvadorski organi uradno obveščeni med misijami v letih 2017 in 2018, ter ki so povezane z morebitnimi ali potrjenimi dejavnostmi ribolova IUU.

                     (20)

                     Glede informacij iz uvodnih izjav 15, 16, 17, 18 in 19 je Komisija ugotovila, da Ekvador ni izpolnil svojih obveznosti države zastave, tj. da svojemu ladjevju prepreči opravljanje dejavnosti ribolova IUU na odprtem morju ali v vodah tretjih držav. S tem je bil kršen člen 94(1) in (2) UNCLOS, ki določa, da vsaka država učinkovito izvaja svoje pristojnosti in nadzor nad ladjami, ki plujejo pod njeno zastavo. Prav tako ni v skladu s točko 24 Mednarodnega akcijskega načrta za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (IPOA-IUU) Organizacije Združenih narodov za prehrano in kmetijstvo (FAO), ki določa obveznost celovitega in učinkovitega nadzora ribolovnih dejavnosti.

                     (21)

                     Komisija je v skladu s členom 31(4)(b) uredbe o ribolovu IUU preučila ukrepe, ki jih je Ekvador sprejel v zvezi z dostopom ribiških proizvodov iz ribolova IUU na svoj trg in kasnejšimi trgovskimi tokovi.

                     (22)

                     Komisija je analizirala dokumentacijo in druge informacije o postopkih spremljanja in nadzora ter meni, da Ekvador ne more zagotoviti, da ribe in ribiški proizvodi, ki vstopajo na njegov trg in v njegove predelovalne obrate, ne izvirajo iz ribolova IUU. Ekvadorski organi niso mogli dokazati, da zbirajo in preverjajo vse informacije, potrebne za nadzor zakonitosti rib, ki vstopajo na trg te države ali so namenjene na druge trge.

                     (23)

                     Ugotovitve, do katerih je prišla med misijami, zlasti postavljajo v dvom raven nadzora, ki ga ekvadorski organi izvajajo nad predelovalnimi obrati. Komisija je leta 2017 odkrila znatne neskladnosti v informacijah, ki jih je sporočil predelovalen obrat. Kljub temu so podatke, ki jih je sporočil predelovalni obrat, ekvadorski organi odobrili brez nadaljnjega preverjanja, šele po posredovanju Komisije pa je bilo opravljeno dodatno preverjanje, ki je potrdilo znatne napake v njegovem poročanju. Komisija je leta 2018 odkrila tudi pošiljke rib v hladilnici predelovalnega obrata, medtem ko ekvadorska ribiška uprava ni vedela, da so bile te pošiljke dostavljene v obrat.

                     (24)

                     Informacije, pridobljene od ekvadorskih organov, prav tako kažejo na to, da preverjanje rib, ki so dostavljene v predelovalne obrate, še naprej temelji na naključnem vzorčenju in ne na scenarijih velikega tveganja.

                     (25)

                     Evropska agencija za nadzor ribištva je pri pripravah na misije v to državo analizirala vzorce potrdil o ulovu in izjav o predelavi s poreklom iz Ekvadorja. Vse te analize so razkrile napake na ravni potrjevanja potrdil o ulovu, ki izhajajo iz površnega preverjanja informacij, ki jih upravljavci navedejo v teh dokumentih, kar so priznali tudi ekvadorski organi. Najnovejša analiza, opravljena leta 2019, je tudi pokazala, da so ekvadorski organi potrjevali izjave o predelavi za predelavo večjih količin rib od tistih, ki so bile navedene v zadevnih potrdilih o ulovu.

                     (26)

                     Informacije v uvodnih izjavah 22, 23, 24 in 25, dokazujejo, da ribiški proizvodi, ki so bili iztovorjeni in predelani v Ekvadorju ali s katerimi se je trgovalo prek njega, niso v skladu s pravili o trajnostnih praksah po ulovu iz člena 11 Kodeksa ravnanja FAO. Poleg tega Ekvador ni uvedel pravil, s katerimi bi zagotovil sledljivost rib ali ribiških proizvodov na trgu v skladu s točkami 67 do 69 in 71 do 72 IPOA-IUU.

                     (27)

                     Glede na navedbe iz tega oddelka ter na podlagi vseh dejstev, ki jih je zbrala Komisija, in vseh izjav pristojnih organov Ekvadorja obstajajo očitni znaki v skladu s členom 31(3), (4)(a) in (b) uredbe o ribolovu IUU, da Ekvador ne izpolnjuje dolžnosti, ki so mu naložene v skladu z mednarodnim pravom kot državi zastave, pristanišča, obalni državi in državi trga v zvezi z ribolovom IUU, ki ga opravljajo ali omogočajo plovila pod njegovo zastavo, ali njegovi državljani, ter ne preprečuje dostopa ribiških proizvodov, pridobljenih z ribolovom IUU, na svoj trg.

               3.2
               Nesodelovanje in neizvrševanje (člen 31(5) uredbe o ribolovu IUU)

                     (28)

                     Komisija je v skladu s členom 31(5)(a) uredbe o ribolovu IUU analizirala svoje sodelovanje z Ekvadorjem, da bi ugotovila, ali so njegovi državni organi sodelovali učinkovito s tem, da so se odzivali na vprašanja, sporočali povratne informacije ali preiskovali zadeve v zvezi z ribolovom IUU in povezanimi dejavnostmi.

                     (29)

                     Čeprav so bili ekvadorski organi na splošno pripravljeni sodelovati, saj so se odzivali na zahtevke za informacije in sporočali povratne informacije, večkrat ni prišlo do nadaljnjega ukrepanja v zvezi z vprašanji, na katera je opozorila Komisija. Komisija na primer ni prejela jasnih in izčrpnih pojasnil glede ugotovljenih bistvenih razlik med količinami rib, ki so jih iztovorila plovila z zaporno plavarico, ter nosilnostjo in količinami rib v skladišču, ki so bile sporočene IATTC, pri čemer so nosilnost in količine rib v skladišču podatki, ki jih IATTC uporablja za upravljanje ribolovne zmogljivosti v vzhodnem Tihem oceanu, vključno z 72-dnevnimi letnimi ustavitvami ribolova za plovila, ki presegajo 182 ton zmogljivosti.

                     (30)

                     Kot je poudarjeno v uvodnih izjavah 15, 16, 17 in 25, tudi ni kontinuitete in doslednosti pri prizadevanjih za odpravo ugotovljenih pomanjkljivosti.

                     (31)

                     Komisija je v skladu s členom 31(5)(b) analizirala obstoječe izvršilne ukrepe za preprečevanje ribolova IUU v Ekvadorju, za odvračanje od njega ter za njegovo odpravljanje.

                     (32)

                     Sedanji sistem sankcij temelji na Zakonu o ribištvu, ki je bil sprejet leta 1974 in dopolnjen z odlokom št. 852 leta 2016. Vendar so bile sankcije, določene v odloku št. 852, katerih prvotni namen je bil odprava pomanjkljivosti sankcij v zakonu o ribištvu iz leta 1974, redko uporabljene, odkar je navedeni odlok stopil v veljavo.

                     (33)

                     Zato sistem sankcij še naprej temelji na šibkem in zastarelem pravnem okviru, ki ne vsebuje opredelitve dejavnosti IUU ter določa raven sankcij, ki ne zagotavlja njihovega odvračilnega učinka. Največja globa, naložena industrijskim plovilom v Ekvadorju leta 2018, ne glede na težo kršitve in vrednost zadevnih ribiških proizvodov, ni presegla 4 500 USD. Poleg tega so ekvadorski organi priznali, da se pri izterjavi glob srečujejo s pravnimi in praktičnimi težavami, zaradi zapletenih upravnih postopkov pa pogosto dejansko ni mogoče obravnavati povratništva. Informacije, ki so jih sporočili ekvadorski organi, prav tako kažejo na neenak pristop v zvezi z uporabo sankcij, zlasti v zvezi z zaplembo nezakonitega ulova.

                     (34)

                     Poleg tega je bil od leta 2015 začetek veljavnosti novega zakona o ribištvu in razvoj spremenjenega sistema sankcij večkrat preložen.

                     (35)

                     Zato sedanji sistem sankcij ne obravnava točke 16 IPOA-IUU, po kateri bi morala nacionalna zakonodaja obravnavati ribolov IUU, ter točke 21, po kateri bi morale države zagotoviti, da so sankcije za ribolov IUU, ki so ga zakrivila plovila, predvsem pa državljani pod njihovo jurisdikcijo, dovolj stroge, da kršitelji od takega ribolova ne bi imeli nobenih koristi.

                     (36)

                     Na podlagi zbranih informacij o pravnem okviru in postopkih sankcioniranja je Komisija ugotovila, da Ekvador ni uporabil člena 19(2) UNFSA, ki določa, da morajo biti sankcije primerne resnosti kršitve, da se zagotovi skladnost s predpisi in odvračanje od kršitev ter da kršitelji nimajo nobenih koristi od svojih nezakonitih dejavnosti.

                     (37)

                     Komisija je v skladu s členom 31(5)(c) analizirala obseg in težo obravnavanih oblik ribolova IUU.

                     (38)

                     Obiski, ki jih je izvedla Komisija, so razkrili resne in ponavljajoče se težave pri nadzoru nad plovili in ribami, ki se predelujejo v tej državi, kot je navedeno zlasti v uvodnih izjavah 15, 16, 17, 18, 23 in 24. Te težave povzročajo znatno tveganje, da bo v Ekvadorju prišlo do trgovanja ali predelave velike količine rib, ki izhaja iz dejavnosti ribolova IUU.

                     (39)

                     Omeniti je tudi treba, da je bil Ekvador v poročilu iz leta 2017 (6), ki ga je nacionalna morska ribiška služba Združenih držav Amerike predložila Kongresu, opredeljen kot država, katerih plovila izvajajo ribolov IUU. Natančneje, Ekvador je bil opredeljen kot država s 25 plovili, ki so v letih 2014 in 2015 kršila resolucije IATTC. V poročilu je navedeno, da je med njimi več plovil, ki so ponovni kršitelji iz leta 2015 in predhodnega kroga identifikacij. Poleg tega je Komisija zbrala dokaze, da je Ekvador v letih 2018 in 2019 uvedel upravni postopek za ugotavljanje kršitev proti nekaterim od teh plovil.

                     (40)

                     Glede na navedbe v tem oddelku ter na podlagi vseh dejstev, ki jih je zbrala Komisija, in vseh izjav ekvadorskih organov je bilo v skladu s členom 31(3) in (5) uredbe o ribolovu IUU mogoče ugotoviti, da Ekvador ni izpolnil svojih dolžnosti, ki so mu bile naložene v skladu z mednarodnim pravom ter zadevajo sodelovanje in izvrševanje.

               3.3
               Neizvajanje mednarodnih pravil (člen 31(6) uredbe o ribolovu IUU)

                     (41)

                     V skladu s členom 31(6)(a) in (b) uredbe o ribolovu IUU je Komisija analizirala ratifikacijo ali pristop Ekvadorja k ustreznim mednarodnim ribiškim instrumentom in njegov status pogodbenice v regionalnih organizacijah za upravljanje ribištva ali njegovo soglasje, da bo izvajal ukrepe za ohranjanje in upravljanje, ki so jih sprejele te organizacije.

                     (42)

                     Ekvador je leta 2012 ratificiral UNCLOS in leta 2016 Sporazum o izvajanju določb Konvencije z dne 10. decembra 1982 v zvezi z ohranjanjem in upravljanjem čezconskih staležev rib in izrazito selivskih staležev rib. Ekvador je leta 2019 pristopil tudi k Sporazumu FAO o ukrepih države pristanišča (PSMA) iz leta 2009.

                     (43)

                     Vendar sedanji nacionalni pravni okvir ne določa celovitega izvajanja PSMA. Ekvadorski organi so na primer poročali, da ni pravno vzpostavljenega mehanizma za zagotavljanje nadzora nad pretovarjanjem v pristaniščih.

                     (44)

                     Informacije, ki jih je zbrala Komisija, kažejo tudi, da je bil začetek postopka sankcij za resno kršitev (izvajanje ribolovnega potovanja med letno ustavitvijo ribolova, ki jo je uvedla IATTC) izveden več kot 17 mesecev po kršitvi, medtem ko člen 19(1)(b) sporazuma Združenih narodov o staležih rib (UNFSA) države članice poziva, naj nemudoma temeljito preiščejo vse domnevne kršitve podobmočnih ali območnih ukrepov za ohranjanje in upravljanje.

                     (45)

                     Komisija je v skladu s členom 31(6)(c) analizirala vsa dejanja ali opustitve dejanj zadevne tretje države, ki bi lahko zmanjšala učinkovitost veljavnih zakonov, predpisov ali mednarodnih ukrepov za ohranjanje in upravljanje.

                     (46)

                     Kot je opisano v uvodni izjavi 11, je Ekvador država članica IATTC in SPRFMO, sodelujoča nečlanica WCPFC in nepogodbenica, ki prostovoljno sodeluje v sistemu dokumentacije o ulovu CCAMLR.

                     (47)

                     Kot je opisano v uvodnih izjavah 15 in 16, je več plovil v zadnjih letih delovalo brez ustrezne registracije pri zadevnih regionalnih organizacijah za upravljanje ribištva. To je privedlo do nezakonitega in neprijavljenega ribolova teh plovil.

                     (48)

                     Kot je opisano v uvodnih izjavah 33 in 39, je neizvrševanje odvračilnih sankcij povzročilo tudi povratništvo pri ekvadorskih plovilih, ki delujejo na območju IATTC, kar je pomenilo dodatne kršitve ukrepov za ohranjanje in upravljanje, ki jih je sprejela ta organizacija.

                     (49)

                     Ker za upravljanje inšpekcijskih dejavnosti ni nobene strukturirane strategije, ki bi temeljila na tveganjih, ni mogoče zagotoviti obravnavo glavnih tveganj pri skladnosti s predpisi, kot je poudarjeno na primer v uvodni izjavi 23.

                     (50)

                     Glede na ugotovitve, navedene v tem oddelku, ter na podlagi vseh dejstev, ki jih je zbrala Komisija, in vseh izjav ekvadorskih organov je bilo v skladu s členom 31(3) in (6) uredbe o ribolovu IUU mogoče ugotoviti, da Ekvador ni izpolnil dolžnosti v zvezi z mednarodnimi pravili, predpisi ter ukrepi za ohranjanje in upravljanje, ki so mu bile naložene v skladu z mednarodnim pravom.

               3.4
               Posebne omejitve držav v razvoju (člen 31(7) uredbe o ribolovu IUU)

                     (51)

                     V skladu z indeksom človekovega razvoja Združenih narodov (UNHDI) (7) je Ekvador leta 2017 štel za državo z visoko stopnjo človekovega razvoja in je bil med 189 državami na 86. mestu (8).

                     (52)

                     Ob upoštevanju navedene razvrstitve po UNDHI in ugotovitev z obiskov iz obdobja 2017–2019 ni dokazov, da je neizpolnjevanje dolžnosti, ki so bile Ekvadorju naložene v skladu z mednarodnim pravom, posledica nizke stopnje razvoja. Tudi ni oprijemljivih dokazov, ki bi pomanjkljivosti glede pravnega okvira na področju ribištva, spremljanja, nadzora in sistemov za sledljivost ribištva povezali s pomanjkanjem zmogljivosti in infrastrukture. Komisija se je pozitivno odzvala na zahtevo Ekvadorja za podporo pri spreminjanju pravnega okvira na področju ribištva.

                     (53)

                     Glede na razmere, opisane v tem oddelku, ter na podlagi vseh dejstev, ki jih je zbrala Komisija, in izjav zadevne države je v skladu s členom 31(7) uredbe o ribolovu IUU mogoče ugotoviti, da stopnja razvoja Ekvadorja nima negativnega vpliva na njegov razvojni status in splošno uspešnost na področju upravljanja ribištva.

               4.   SKLEPNA UGOTOVITEV O MOŽNI OPREDELITVI KOT NESODELUJOČE TRETJE DRŽAVE

                     (54)

                     Na podlagi navedenih ugotovitev v zvezi z neizpolnjevanjem dolžnosti Ekvadorja, ki so mu v skladu z mednarodnim pravom naložene kot državi zastave, pristanišča, obalni državi ali državi trga, ter nesprejetjem ukrepov za preprečevanje ribolova IUU, za odvračanje od njega ter za njegovo odpravljanje bi bilo treba Ekvador v skladu s členom 32 uredbe o ribolovu IUU uradno obvestiti o možnosti, da ga bo Komisija obravnavala kot nesodelujočo tretjo državo v boju proti ribolovu IUU.

                     (55)

                     Komisija bi morala v zvezi z Ekvadorjem sprejeti tudi vse demarše, določene v členu 32 uredbe o ribolovu IUU. Zaradi dobrega upravljanja bi bilo treba opredeliti obdobje, v katerem se lahko ta država pisno odzove na obvestilo in izboljša stanje.

                     (56)

                     Poleg tega obvestilo Ekvadorju o možnosti, da bo opredeljen kot država, ki jo Komisija za namene tega sklepa obravnava kot nesodelujočo tretjo državo, niti ne izključuje niti samodejno ne pomeni posledičnih ukrepov, ki jih Komisija ali Svet sprejme za opredelitev in pripravo seznama nesodelujočih tretjih držav –

               SKLENILA:

            Edini člen
            Komisija obvesti Ekvador o možnosti, da ga bo opredelila kot nesodelujočo tretjo državo pri boju proti nezakonitemu, neprijavljenemu in nereguliranemu ribolovu.

            V Bruslju, 30. oktobra 2019

                  Za Komisijo

               Karmenu VELLA

                  Član Komisije

            (1)  UL L 286, 29.10.2008, str. 1.

            (2)  https://treaties.un.org/

            (3)  https://www.un.org/depts/los/convention_agreements/convention_overview_fish_stocks.htm

            (4)  http://www.fao.org/port-state-measures/background/parties-psma/en/

            (5)  Mednarodni akcijski načrt Organizacije Združenih narodov za prehrano in kmetijstvo za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, 2001.

            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress

            (7)  Informacije s spletne strani: http://hdr.undp.org/en/data.

            (8)  http://hdr.undp.org/sites/all/themes/hdr_theme/country-notes/ECU.pdf


Odločba Komisije z dne 24/10/2019 o razglasitvi združljivosti koncentracije s skupnim trgom (Zadeva št. COMP/M.9544 - BROOKFIELD / JOHNSON CONTROLS AUTOBATTERIE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 05/09/2019 o razglasitvi združljivosti koncentracije s skupnim trgom (Zadeva št. COMP/M.9406 - LONE STAR - STARK GROUP / SAINT-GOBAIN BDD) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 31/10/2019 o razglasitvi združljivosti koncentracije s skupnim trgom (Zadeva št. COMP/M.9543 - DIAMOND TRANSMISSION CORPORATION / INFRARED CAPITAL PARTNERS / CHUBU / WALNEY JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/10/2019 o razglasitvi združljivosti koncentracije s skupnim trgom (Zadeva št. COMP/M.9462 - EMIL FREY GROUP / AUTOCOMMERCE / AVTO TRIGLAV / AC-MOBIL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 24/10/2019 o razglasitvi združljivosti koncentracije s skupnim trgom (Zadeva št. COMP/M.9524 - FORTRESS INVESTMENT GROUP / MAJESTIC WINE WAREHOUSES / LES CELLIERS DE CALAIS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 25/10/2019 o razglasitvi združljivosti koncentracije s skupnim trgom (Zadeva št. COMP/M.9497 - CREDIT AGRICOLE / ABANCA / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 26/08/2019 o razglasitvi združljivosti koncentracije s skupnim trgom (Zadeva št. COMP/M.9367 - MIROVA / PREDICA / INDIGO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/10/2019 o razglasitvi združljivosti koncentracije s skupnim trgom (Zadeva št. COMP/M.9481 - CCS / DSG / CES) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 28/11/2019 o razglasitvi združljivosti koncentracije s skupnim trgom (Zadeva št. COMP/M.9567 - PGGM / MACQUARIE / GENESEE & WYOMING AUSTRALIA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 03/12/2019 o razglasitvi združljivosti koncentracije s skupnim trgom (Zadeva št. COMP/M.9580 - PERMIRA / SMITH & WILLIAMSON) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/10/2019 o razglasitvi združljivosti koncentracije s skupnim trgom (Zadeva št. COMP/M.9501 - I SQUARED CAPITAL ADVISORS / PEMA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 03/12/2019 o razglasitvi združljivosti koncentracije s skupnim trgom (Zadeva št. COMP/M.9605 - DAK AMERICAS / LOTTE CHEMICAL UK) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 23/10/2019 o razglasitvi združljivosti koncentracije s skupnim trgom (Zadeva št. COMP/M.9387 - ALLIED IRISH BANKS / FIRST DATA CORPORATION / SEMERAL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)